Ανακοίνωση υπόψη του Islamic State In Iraq And the Levant In South-East Asia (ISIL-SEA, ISIL-South East Asia), το όνομα του οποίου έχει προστεθεί στον κατάλογο που αναφέρεται στα άρθρα 2, 3 και 7 του κανονισμού (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da'esh) και Αλ Κάιντα, δυνάμει του εκτελεστικού κανονισμού (EΕ) 2023/249 της Επιτροπής

(2023/C 43 I/01)

1. Με την απόφαση (ΚΕΠΠΑ) 2016/1693 του Συμβουλίου ( 1 ) , η Ένωση καλείται να προβεί στη δέσμευση των κεφαλαίων και των οικονομικών πόρων των μελών των οργανώσεων ISIL (Da’esh) και Αλ Κάιντα και λοιπών προσώπων, ομάδων, επιχειρήσεων και οντοτήτων που συνδέονται με αυτές, όπως αναφέρονται στον κατάλογο που καταρτίστηκε σύμφωνα με τις αποφάσεις 1267(1999), 1333(2000) και 2253(2015) του ΣΑΗΕ και ο οποίος πρέπει να ενημερώνεται τακτικά από την επιτροπή του ΟΗΕ που συγκροτήθηκε δυνάμει της απόφασης 1267(1999) του ΣΑΗΕ («Επιτροπή Κυρώσεων»). Ο κατάλογος της εν λόγω επιτροπής του ΟΗΕ περιλαμβάνει: — το ISIL (Da’esh) και την Αλ Κάιντα· — φυσικά ή νομικά πρόσωπα, οντότητες, φορείς και ομάδες που συνδέονται με το ISIL (Da’esh) και την Αλ Κάιντα· και — νομικά πρόσωπα, οντότητες και φορείς που ανήκουν ή ελέγχονται από, ή στηρίζουν με οποιονδήποτε τρόπο οποιαδήποτε από αυτά τα συνδεδεμένα πρόσωπα, οντότητες, φορείς και ομάδες. Οι πράξεις ή οι δραστηριότητες από τις οποίες συνάγεται ότι πρόσωπο, ομάδα, επιχείρηση ή οντότητα «συνδέεται με» το ISIL (Da’esh) και την Αλ Κάιντα περιλαμβάνουν, μεταξύ άλλων: α) τη συμμετοχή στη χρηματοδότηση, στον σχεδιασμό, στη διευκόλυνση, στην προπαρασκευή ή στην εκτέλεση πράξεων ή δραστηριοτήτων από, σε συνδυασμό με, εξ ονόματος, για λογαριασμό, ή προς στήριξη του ISIL (Da’esh) και της Αλ Κάιντα, ή οποιουδήποτε πυρήνα, συνδεδεμένου φορέα, υποομάδας ή παραφυάδας αυτών· β) την προμήθεια, την πώληση ή τη μεταφορά όπλων και σχετικού υλικού σε οποιονδήποτε εξ αυτών· γ) τη στρατολόγηση υπέρ οποιουδήποτε εξ αυτών· ή δ) τη στήριξη με οποιονδήποτε τρόπο πράξεων ή δραστηριοτήτων οποιουδήποτε εξ αυτών.

2. Η Επιτροπή Κυρώσεων έθεσε σε ισχύ, στις 27 Ιανουαρίου 2023, την προσθήκη της καταχώρισης σχετικά με το Islamic State In Iraq And the Levant In South-East Asia (ISIL-SEA, ISIL-South East Asia) στον κατάλογο της Επιτροπής Κυρώσεων κατά του ISIL (Da’esh) και της Αλ Κάιντα. Το Islamic State In Iraq And the Levant In South-East Asia (ISIL-SEA, ISIL-South East Asia) μπορεί να υποβάλει, ανά πάσα στιγμή, στον διαμεσολαβητή του ΟΗΕ αίτηση για την επανεξέταση της απόφασης εγγραφής του στον προαναφερόμενο κατάλογο των Ηνωμένων Εθνών, μαζί με τα σχετικά δικαιολογητικά έγγραφα. Οι σχετικές αιτήσεις θα πρέπει να αποσταλούν στην παρακάτω διεύθυνση: United Nations - Office of the Ombudsperson Room DC2-2206 New York, NY 10017 United States of America Τηλ. +1 2129632671 Φαξ +1 2129631300/3778 Ηλεκτρονικό ταχυδρομείο: ombudsperson@un.org Για περισσότερες πληροφορίες: https://www.un.org/securitycouncil/sanctions/1267/aq_sanctions_list/procedures-for-delisting

3. Σε συνέχεια της απόφασης των Ηνωμένων Εθνών που μνημονεύεται στην παράγραφο 2, η Επιτροπή εξέδωσε τον εκτελεστικό κανονισμό (ΕΕ) 2023/249 ( 2 ) , για την τροποποίηση του παραρτήματος I του κανονισμού (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τις οργανώσεις ISIL (Da’esh) και Αλ Κάιντα ( 3 ) . Η τροποποίηση που έγινε σύμφωνα με το άρθρο 7 παράγραφος 1 στοιχείο α) και το άρθρο 7α παράγραφος 1 του κανονισμού (ΕΚ) αριθ. 881/2002 προσθέτει το Islamic State In Iraq And the Levant In South-East Asia (ISIL-SEA, ISIL-South East Asia) στον κατάλογο του παραρτήματος I του εν λόγω κανονισμού («Παράρτημα I»). Στα πρόσωπα και τις οντότητες που περιλαμβάνονται στο παράρτημα Ι εφαρμόζονται τα εξής μέτρα του κανονισμού (ΕΚ) αριθ. 881/2002: 1) δέσμευση όλων των κεφαλαίων και οικονομικών πόρων που ανήκουν, βρίσκονται στην ιδιοκτησία ή κατοχή ή τελούν υπό τον έλεγχο, αμέσως ή εμμέσως, των προσώπων και οντοτήτων που περιλαμβάνονται στο παράρτημα Ι, μεταξύ άλλων μέσω τρίτου που ενεργεί εξ ονόματός τους ή υπό την καθοδήγησή τους, και απαγόρευση (προς όλους) της διάθεσης κεφαλαίων και οικονομικών πόρων σε οποιαδήποτε από τα εν λόγω πρόσωπα και οντότητες ή προς όφελος αυτών, αμέσως ή εμμέσως (άρθρα 2 και 2α)· και 2) απαγόρευση της άμεσης ή έμμεσης παροχής τεχνογνωσίας, βοήθειας ή κατάρτισης σχετικά με στρατιωτικές δραστηριότητες, συμπεριλαμβανομένης, ιδίως, της κατάρτισης και βοήθειας που σχετίζεται με την κατασκευή, συντήρηση και χρήση όπλων και συναφούς υλικού κάθε τύπου, σε οποιοδήποτε από τα πρόσωπα ή οντότητες που περιλαμβάνονται στο παράρτημα 1 (άρθρο 3).

4. Το άρθρο 7α του κανονισμού (ΕΚ) αριθ. 881/2002 προβλέπει διαδικασία επανεξέτασης κατά την οποία το εγγεγραμμένο πρόσωπο ή οντότητα έχει τη δυνατότητα να εκφράσει τις απόψεις του/της επί του θέματος. Εάν υποβληθούν παρατηρήσεις, η Επιτροπή επανεξετάζει την απόφασή της για την εγγραφή του προσώπου ή της οντότητας στο παράρτημα Ι του κανονισμού (ΕΚ) αριθ. 881/2002 υπό το πρίσμα των παρατηρήσεων αυτών. Τα πρόσωπα και οι οντότητες που έχουν προστεθεί στο παράρτημα I του κανονισμού (ΕΕ) 2023/249 έχουν το δικαίωμα να ζητήσουν από την Επιτροπή να τους κοινοποιήσει τους λόγους εγγραφής τους στον κατάλογο. Η σχετική αίτηση και τυχόν παρατηρήσεις πρέπει να σταλούν στην ακόλουθη διεύθυνση: European Commission «Restrictive measures» Rue Joseph II 54 1049 Bruxelles/Brussel BELGIQUE/BELGIË

5. Επίσης, εφιστάται η προσοχή των εν λόγω προσώπων και οντοτήτων στη δυνατότητα προσφυγής κατά του εκτελεστικού κανονισμού (ΕΕ) 2023/249 ενώπιον του Γενικού Δικαστηρίου της Ευρωπαϊκής Ένωσης, σύμφωνα με τους όρους που καθορίζονται στο άρθρο 263 τέταρτο και έκτο εδάφιο της Συνθήκης για τη λειτουργία της Ευρωπαϊκής Ένωσης.

6. Για λόγους τάξεως, εφιστάται η προσοχή των προσώπων και οντοτήτων που περιλαμβάνονται στο παράρτημα I στο γεγονός ότι έχουν τη δυνατότητα να υποβάλουν αίτηση στις αρμόδιες αρχές του οικείου κράτους μέλους (ή των οικείων κρατών μελών), όπως αναφέρονται στο παράρτημα II του κανονισμού (ΕΚ) αριθ. 881/2002, για τη χορήγηση άδειας χρησιμοποίησης δεσμευμένων κεφαλαίων και οικονομικών πόρων για βασικές ανάγκες ή συγκεκριμένες πληρωμές σύμφωνα με το άρθρο 2α του εν λόγω κανονισμού.

(1) ΕΕ L 255 της 21.9.2016, σ. 25.

(2) ΕΕ L 34 I της 6.2.2023, σ. 1.

(3) ΕΕ L 139 της 29.5.2002, σ. 9.